༽མར་འཛིན་པའི་འདུ་ཤེས་ནི།རང་གི་ཚེ་འདིའི་དྲིན་ཆེན་གྱི་ཨ་མ་དེ་རང་གི་ཨ་མ་ཡིན་བསམ་པའི་འདུ་ཤེས་དེ་ཙམ་གྱི་མི་ཆོག་པར་སྲོག་ལྡན་གྱི་སྐྱེ་འགྲོ་ཐམས་ཅད་རང་གི་ཨ་མ་བྱེད་མྱོང་བར་བསམ་དགོས་པ་དེ་ཡིན།དེ་ཡང་སེམས་ཅན་ཐམས་ཅད་ཨ་མ་བྱེད་མྱོང་བར་བསམ་དགོས་ཚུལ་ནི།འཇུག་འགྲེལ་དགོངས་པ་རབ་གསལ་ལས།འཁོར་བ་འདི་ནི་ཐོག་མ་མེད་པས་འདིར་སྔར་ངན་རྟོག་ཅི་ཞིག་མ་བྱུང་ཕྱིས་ཀྱང་ཅི་ཞིག་མི་འབྱུང་ཞིང་ཞེས་གསུངས་པ་ལྟར་འཁོར་བ་ལ་ཐོག་མའི་མཐའ་མེད་པ་བཞིན་དུ་རང་གི་སྐྱེ་བ་ལའང་ཐོག་མའི་མཐའ་མེད་པ་ཡིན།དེ་བཞིན་རང་གི་ཨ་མ་ལའང་ཐོག་མ་མེད་པ་དེ་ནས་མངོན།རང་ལ་དཔེར་མཚོན་ན་ཚེ་འདིའི་ཨ་མ་ཡོད་པ་ལྟར་དུ།དྲོད་སྐྱེས་དང་།རྫུས་སྐྱེས་མ་གཏོགས་པའི་མངལ་སྐྱེས་དང་།སྒོང་སྐྱེས་གང་གི་ལུས་བླངས་ཀྱང་ཨ་མ་རེ་ལ་མ་བརྟེན་པར་ཡོང་ཐབས་མེད།དེས་ན་ང་ཚོས་སྐྱེ་བ་ལེན་པ་ལ་གྲངས་ཀྱིས་མི་ཆོད་པ་དང་།སྐྱེ་བ་བརྒྱ་སྟོང་འབུམ་ཕྲག་གྲངས་མེད་སོགས་ལེན་པ་ལའང་ཨ་མ་གྲངས་མེད་དགོས་པས་སེམས་ཅན་ཐམས་ཅད་རང་གི་ཨ་མ་བྱེད་མྱོང་བ་དེ་ནས་གྲུབ།དེར་མ་ཟད་སེམས་ཅན་ཐམས་ཅད་རང་གི་ཕ་མར་བརྩིས་ནའང་གྲངས་ཀྱི་མི་ལངས་པར་འགྱུར་བ་ཡིན་ཏེ།མྱ་ངན་ལས་འདས་པའི་མདོ་ལས།སེམས་ཅན་རེ་རེ་ཡང་བསྐལ་པ་གཅིག་ལ་ལུས་ཀྱི་རུས་པ་བརྩིགས་ན་རྒྱལ་པོའི་ཁབ་ཀྱི་རི་བོ་བས་ཆེའོ།ནུ་ཞོ་འཐུང་བའང་རྒྱ་མཚོའི་ཆུ་བས་མང་ངོ་།ལུས་ཀྱི་ཁྲག་འཛག་པའང་རྒྱ་མཚོ་བཞི་བས་མང་ངོ་།ཚེའི་དུས་བྱས་པ་ན་ཕ་མ་དང་ཕུ་ནུ་དང་།ཆུང་མ་དང་།བུ་དང་།གཉེན་བཤེས་ཀྱིས་ངུས་པའི་མཆི་མ་ཡང་རྒྱ་མཚོ་བཞི་བས་མང་ངོ་།ཕ་མར་བརྩིས་ནའང་གྲངས་ཤེས་པར་མི་ནུས་སོ།ཞེས་དང་།བཤེས་སྤྲིངས་ལས་ཀྱང་།མ་ཡི་ཐོག་མཐའ་རྒྱ་ཤུག་ཚིག་གུ་ཙམ།།རིལ་བུར་གྲངས་ཀྱང་ས་ཡི་ལང་མི་འགྱུར།།ཞེས་རང་རེ་འཁོར་བ་ན་སེམས་ཅན་གྱི་ལུས་བླངས་པ་ལ་གྲངས་ཀྱིས་མི་ཆོད་ཅིང་།སེམས་ཅན་འདིའི་ལུས་མ་བླངས་བྱ་བ་གཅིག་ཀྱང་མེད།སེམས་ཅན་འདིས་བདག་གི་མ་མ་བྱས་བྱ་བ་གཅིག་ཀྱང་མེད།ས་ཕྱོགས་འདིར་སྐྱེ་བ་ལེན་མ་མྱོང་བྱ་བ་ཡེ་ནས་མེད་ལ།ཕ་དང་མ།ཆུང་མ་དང་།བུ་ཕྲུགཕུ་ནུ་ལ་སོགས་པའི་གཉེན་དུའང་མ་གྱུར་པ་མེད་པ་ཡིན།དེ་ཡང་།སའི་དངོས་གཞི་ལས།སྔོན་ཡུན་རིང་པོ་འདས་པ་ནས་གང་དུ་ཁྱེད་མ་སྐྱེས་པ་དང་།མ་སོང་བ་དང་།མ་ཤི་བའི་ས་ཕྱོགས་དེ་ནི་ངས་མཐོང་བར་དཀའ་འོ།།ཡུན་རིང་པོ་འདས་པ་ནས།སེམས་ཅན་གང་ཁྱེད་ཀྱི་ཕའམ་མའམ།ཕུ་ནུའམ།སྲིང་མོའམ།སློབ་དཔོན་ནམ།མཁན་པོའམ།བླ་མའམ།བླ་མའི་གནས་ལྟ་བུར་མ་གྱུར་པ་དེ་ནི་ངས་མཐོང་བར་དཀའ་འོ།ཞེས་དང་།བཀུར་བསྐྱངས་དང་མཐོང་ཚུལ་ཕུན་སུམ་ཚོགས་པའི་ལེའུ་ལས་ཀྱང་།ཕ་མ་མ་གྱུར་སུ་ཡང་མེད།།བུར་མ་གྱུར་པའང་ཅིག་ཀྱང་མེད།།ཕ་མ་བུ་ཚ་འབའ་ཞིག་ཡིན།ཞེས་གསུངས་སོ།མདོར་ན་འཇིག་རྟེན་འདིར་རང་ལ་ཆེས་ཤིན་ཏུ་ནས་སྙིང་ཉེ་བའི་ཚེ་འདིའི་དྲིན་ཆེན་གྱི་ཨ་མ་འདི་སྔར་རང་གི་མ་བྱེད་མྱོང་བ་དང་།མ་འོངས་པ་ན་བྱ་བར་འགྱུར་པ་དང་།ད་ལྟའང་བྱེད་བཞིན་པ་ལ་ངེས་པ་བརྟན་པོ་རྙེད་པར་བྱས་ཏེ།རང་དང་བར་ཐག་ཉེ་བའི་ཡུལ་མི་ཁྱིམ་མཚེས་དང་སྒོ་ཁང་གི་དུད་འགྲོ།དེ་བཞིན་གོ་ལ་ཟླུམ་པོའི་སྟེང་དུ་འཚོ་ཞིང་སྡོད་པའི་སྲོག་ལྡན་དེ་དག་ལ་རང་གི་ཚེ་འདིའི་ཨ་མ་ལྟར་བློ་ཉེ་བའི་བསམ་པ་ངང་གིས་སྐྱེས་པར་བྱས་ནས་ཐམས་ཅད་ལ་མར་འདུ་ཤེས་དགོས།དེ་ཡང་།ཁྲི་བརྒྱད་སྟོང་པ་ལས།སེམས་ཅན་ཐམས་ཅད་ལ་མའི་སེམས་བསྐྱེད་པར་བྱའོ།།སྤུན་དང་།སྲིང་མོ་དང་།མཛའ་ཤེས་དང་།ཉེ་དུ་དང་།སྣག་གི་གཉེན་མཚམས་ཀྱི་སེམས་བསྐྱེད་པར་བྱའོ།།ཞེས་དང་།བྱང་སེམས་ནོར་བུའི་འཕྲེང་བ་ལས་ཀྱང་།སེམས་ཅན་ཐམས་ཅད་མཐོང་བའི་ཚེ།།ཕ་མ་བུ་ཚའི་འདུ་ཤེས་བསྐྱེད།།ཅེས་གསུངས་སོ།།མར་འདུ་ཤེས་པའི་ཚད་ནི།དཔེར་ན་ང་ཚོ་སེམས་གཡེང་ནས་གཡང་ས་ལྟ་བུ་ཞིག་ལ་ལྷུང་ཁར་ཨ་མ་ཞེས་པའི་སྒྲ་ཐོལ་གྱི་ཐོན་ཡོང་བ་ཡིན།དེ་དུས་ཨ་མར་བཅང་བའི་བརྩེ་སེམས་ཟབ་མོའམ་འདུ་ཤེས་བླ་ན་མེད་པ་ཞིག་སྐྱེས་པ་ཡིན་པས་དེ་ལྟ་བུའི་མར་འཛིན་གྱི་འདུ་ཤེས་ཤིག་རང་གི་སེམས་ངོ་ནས་སྲོག་ལྡན་ཐམས་ཅད་ལ་མ་བཅོས་ངང་གིས་གྲུབ་ན་གཞན་སེམས་ཅན་ལ་གནོད་པ་དང་འཚེ་བའི་བསམ་པ་སྐྱེ་བའི་གནས་དང་སྐབས་མེད་པ་ཡིན་ལ།དེས་ན་གཞན་སེམས་ཅན་ཐམས་ཅད་ལ་མར་འཛིན་པའི་འདུ་ཤེས་ཤིག་ཡོད་ན་དེ་ནི་རང་གཞན་སུ་ལའང་ཕན་ཐོགས་ཤིང་བདེ་བའི་འབྲས་བུ་བསྐྲུན་པའི་རྒྱུ་བླ་མེད་ཅིག་ཡིན་པ་ཡང་ངེས་པར་དུ་ར་འཕྲོད་པ་ཡིན་ནོ།།